kardosdrur/scandi-wiki huggingface dataset:
Illorsuit

Illorsuit ("De mange store huse", tidligere stavemåde: Igdlorssuit) er en forladt grønlandsk bygd i Avannaata Kommune. Indtil 2018 hørte bygden under Qaasuitsup Kommune. Illorsuit ligger ca. 82 km nordvest for Uummannaq på nordøstkysten af den 468 km2 store Illorsuit Ø. 

Den 17. juni 2017 udløste et fjeldskred en tsunami i Karratfjorden, der ramte Illorsuit og den nærliggende bygd Nuugaatsiaq. Begge bygder blev efterfølgende evakueret. Beboerne kan ikke vende tilbage, da myndighederne frygter flere fjeldskred.

Bygden er omgivet af høje bjerge, og derfor ses solen ikke mellem medio oktober og primo marts.

De fleste af indbyggerne levede af fangst af hellefisk og sæler.
 
Der er et servicehus i bygden, og skolen Atuarfik Aaralik har plads til ca. 14 elever fra 1. til 9. klasse. Kirken er fra 1923 og har 130 siddepladser.

Illorsuit Helistop havde i 2008 386 afrejsende passagerer fra flyvepladsen fordelt på 102 starter.

Kendte personer 
 Elisabeth Johansen (1907 – 1993) var en grønlandsk politiker fra Uummannaq. Elisabeth Johansen boede fra 1946 til 1958 sammen med sin mand og børn i Illorsuit. Hendes arbejde som jordemoder medførte, at familiens privatbolig blev brugt til konsultationer og til sengeliggende patienter. I 1956 etablerede hun en kvindeforening i bygden. Da ægtefællen døde i 1958, flyttede hun og de nu fem børn tilbage til Uummannaq.
 Lars-Emil Johansen (født 1946 i Illorsuit som søn af Elisabeth Johansen) er en grønlandsk politiker. Tidligere landsstyreformand 1991 – 1997 og medlem af Folketinget 2001 – 2009.

Referencer 

Bygder i Avannaata Kommune
Spøgelsesbyer
Nuugaatsiaq

Nuugaatsiaq ("Den mellemstore fremspringende pynt") er en forladt grønlandsk bygd sydøst for Svartenhuk Halvø ca. 103 km nord for Uummannaq i Avannaata Kommune. Bygden havde ca. 84 indbyggere (2014) og hørte indtil 2018 under Qaasuitsup Kommune. Nærmeste bygd er Illorsuit ca. 35 km mod sydvest.

Tidligere levede man hovedsageligt af sælfangst og fiskeri efter havkat, men fiskeri efter hellefisk har bragt ny fremgang til bygden.

Folkeskolen Atuarfik Saamu har plads til ca. 12 elever fra 1. til 9. klasse. Skolen er fra 1991 og har 125 siddepladser. For at ære de døde er kirkegården blevet placeret med udkig til gode fangstpladser.
Der er butik, posthus, servicehus, sygeplejestation, kirke, forsamlingshus og et indhandlingssted med forarbejdning af hellefisk.

Nuugaatsiaq Helistop havde i 2008 304 afrejsende passagerer fordelt på 91 starter.

Tsunami i Nuugatsiaq 
Bygden blev lørdag aften den 17. juni 2017 ramt af en tsunami, der var forårsaget af et stort jordskred fra en fjeldside på 300 gange 1100 meter i Karratfjorden. Tsunamien forårsagede store ødelæggelser og befolkningen blev evakueret til Uummannaq den efterfølgende dag. Fire mennesker er formodet druknet, ni blev kvæstet og 11 bygninger - herunder elværket - blev ødelagt. Beboerne kan ikke vende tilbage, da myndighederne frygter flere jordskred.

Eksterne henvisninger 
 www.nuuktv
 www.youtube

Kildehenvisninger 

Bygder i Avannaata Kommune
DNA-supercoiling

En DNA supercoil er en slags tredimensionel struktur som dannes automatisk når en DNA-streng bliver snoet. Det kan sammenlignes med at sno en telefonledning, hvis den efter snoningen hænger frit i luften vil den spontant begynde at sno sig endnu mere sammen.

I en "afslappet" DNA-dobbeltspiral snor strengene sig en gang omkring spiralaksen i en sekvens på 10.4 basepar. Forstørring eller formindskning af antallet af snoninger fremtvinges ved forstrækning (som nogle enzymer er i stand til). Hvis et stykke sammenpresset DNA blev lukket til en cirkel ved at samle dets to ender, og herefter får lov til at bevæge sig frit, ville denne omformes til en ny facon, som f.eks. en ottetalslignende figur. En sådan omformning er en supercoil.

Ordet supercoil bliver sjældent brugt i matematiske DNA-sammenhænge. I stedet bruges termet "writhe". Billederne illustruerer at "twist" (vrid) og "writhe" (snoning) er proportionale. "Supercoiling" er et abstrakt matematisk begreb og repræsenterer summen af vrid og snoninger. Relationen mellem "supercoil", "twist" og "writhe" er udtryk vha. ligningen:

S = T + W

Der findes både positiv og negativ supercoiling. Mange enzymer, særligt topoisomeraser, regulerer supercoiling, og enten gendanner eller spreder dem. DNA er i de fleste organismer negativt supercoiled.

Idet kromosomer kan være meget store, og ophængt på histoner og andre strukturelle proteiner, kan disses DNA-midterstykker opføre sig som om deres ender er forankret. Resultatet heraf kan være at de ikke er i stand til at tilføje vrid til resten af kromosomet eller absorbere vrid for at neutralisere undervridning. Dette medfører at midterstykkerne kan være supercoiled, de får en snoning, som var deres ender sammenkoblet. (se figur 2)

Supercoiled DNA danner tre strukturer; en plectoneme, en toroid eller en blanding af disse. Plectonemer er de typisk forekomne i naturen, og er faconen på de fleste bakterielle plasmider. Ved større molekyler er dannelse af hybridstrukturer almindeligt.

Molekylærbiologi
Supercoiling
Psykisk arkæologi

Psykisk arkæologi kaldes også pararkæologi og intuitiv arkæologi, og er en særlig form for psykometri.

Psykisk arkæologi er en overnaturlig evne til ud fra en genstand eller ting, at beskrive livet der har foregået omkring den.
Eks.: en psykisk arkæolog sidder med en pilespids fra oldtiden, og mener at være i stand til at fortælle indgående om livet i landsbyen.

Noter 

Pseudovidenskab
Pseudoarkæologi
Lagerstroemia

Lagerstroemia (udtalt Lagerstrømia) er en slægt med ca. 50 arter af løvfældende og stedsegrønne træer (eller store buske), som er udbredt i Østasien og Australien. Bladene er hele og modsatte med hel rand. Der er mange af arterne, som får høstfarve. Blomsterne sidder i endestillede klaser. De enkelte blomster har krusede kronblade i hvid eller forskellige toner af rød. Frugten er en kapsel med talrige, vingede frø. Her omtales kun den art, som danskere oftest træffer på rejser i Middelhavsområdet.

 Indisk lagerstroemia (Lagerstroemia indica)

Planteslægter
Kattehale-familien
Allen Ginsberg

Irwin Allen Ginsberg (3. juni 1926 – 5. april 1997) var en amerikansk digter. Han er kendt som et fremtrædende medlem af den amerikanske beatgeneration, der blandt andre også talte Jack Kerouac, William S. Burroughs og Lawrence Ferlinghetti.

Ginsberg blev født ind i en jødisk familie i Newark, New Jersey. Han voksede op i den nærliggende by Paterson, hvor hans senere mentor, forfatteren William Carlos Williams også boede. Hans far Louis Ginsberg var digter og gymnasielærer. Hans mor Naomi Levy Ginsberg var aktivt medlem af det kommunistiske parti i USA. I løbet af Ginsbergs opvækst blev hans mor erklæret mentalt syg. Trods sin jødiske baggrund bekendte Ginsberg sig senere i livet til buddhismen.

I 1956 debuterede han med sit berømte digt Howl, der var et opgør med, hvad Ginsberg anså for efterkrigstidens ødelæggende materialisme og konformitet. Digtets referencer til Ginsbergs homoseksualitet og eksperimenteren med ulovlige stoffer førte til at 520 kopier af digtet blev beslaglagt den 25. marts 1957. Kort efter blev udgiveren Lawrence Ferlinghetti anklaget for udbredelse af utugtige skrifter. Han vandt sagen, da dommeren, Clayton Horn, udtrykte at digtet havde social relevans. Sagen blev dækket i mange amerikanske og europæiske medier og var medvirkende til, at Howl fik en bred læserskare både i og uden for USA.
Howl blev første gang oversat til dansk af Poul Sørensen under titlen Hylen. Offentliggjort i Vindrosen nr. 4 maj 1959.

Bibliografi 
 Howl and Other Poems (1956)
 Kaddish and Other Poems (1961)
 Reality Sandwiches (1963)
 The Yage Letters (1963) – sammen med William S. Burroughs
 Planet News (1968)
 First Blues: Rags, Ballads & Harmonium Songs 1971 - 1974 (1975), 
 The Gates of Wrath: Rhymed Poems 1948–1951 (1972)
 The Fall of America: Poems of These States (1973)
 Iron Horse (1972)
 Mind Breaths (1978)
 Plutonian Ode: Poems 1977–1980 (1982)
 Collected Poems 1947–1980 (1984)
 Republished with later material added as Collected Poems 1947-1997, New York, Harper Collins, 2006
 White Shroud Poems: 1980–1985 (1986)
 Cosmopolitan Greetings Poems: 1986–1993 (1994)
 Howl Annotated (1995)
 Illuminated Poems (1996)
 Selected Poems: 1947–1995 (1996)
 Death and Fame: Poems 1993–1997 (1999)
 Deliberate Prose 1952–1995 (2000)

Eksterne henvisninger 

 – The Allen Ginsberg Trust
 BBC Interview with Allen Ginsberg 

Digtere fra USA
Beatgenerationen
Ladt Tilbage

Ladt Tilbage (originaltitel: Left Behind) er titlen på en amerikansk romanserie af Jerry B. Jenkins og Tim LaHaye, samt titlen på den første bog i serien. Historien er baseret på Biblen specielt omkring begreberne bortrykkelsen, Kristus' anden genkomst, Antikrist og verdens ende (bl.a. Daniels Bog og Johannes' Åbenbaring).

Serien har solgt i mere end 50 millioner eksemplarer i USA. Herudover har serien solgt i mere end 1 million eksemplarer på 12 forskellige sprog, inkl. dansk, med 16 andre sprog på vej.

Bøger i serien 
Følgende bøger er oprindeligt udkommet i serien:
 1. Ladt Tilbage – Roman om de sidste tider. . Engelsk titel: Left Behind.
 2. Trængselspatruljen – Roman om tiden efter bortrykkelsen. . Engelsk titel: Tribulation Force.
 3. Nicolae – Antikrist træser frem. 
 4. Den Store Høst – Verden vælger side. . Engelsk titel: Soul Harvest.
 5. Apollyon – Ødelæggeren slippes løs. 
 6. Attentat – Mission: Jerusalem Mål: Antikrist. . Engelsk titel: Assassins.
 7. Besat – Dyret træder frem. . Engelsk titel: The Indwelling.
 8. Mærket – Dyret regerer verden. . Engelsk titel: The Mark.
 9. Bespottelsen – Antikrist sætter sig på tronen. . Engelsk titel: Desecration.
 10. Den Sidste Rest – På Harmagedons rand. . Engelsk titel: The Remnant.
 11. Harmagedon – Det afsluttende kosmiske slag. . Engelsk titel: Armageddon.
 12. Sejrens Dag – Kristi triumferende tilsynekomst. . Engelsk titel: Glorious Appearing.

Derudover er der senere kommet følgende tre bøger der beskriver tiderne FØR Ladt Tilbage (findes ikke på dansk):
 13. The Rising – Antichrist is Born: Before They Were Left Behind. 
 14. The Regime – Evil Advances: Before They Were Left Behind #2. 
 15. The Rapture – In the Twinkling of an Eye: Countdown to Earth's Last Days #3. 

Til sidst er der udgivet en sidste bog som omhandler tiden efter Sejrens Dag (ikke på dansk):
 16. Kingdom Come – The Final Victory.

Referencer

Eksterne henvisninger 
 Officiel hjemmeside 

Kristendom
Romaner fra USA
Litteratur om religion
Deltafunktion

En delta funktion er en matematisk funktion der antager en værdi ved nul, mens funktionsværdien er nul for alle andre værdier, se: 
 Kroneckers delta
 Diracs delta

Funktioner
Værsgo 2

Værsgo 2 er et dansk hyldestalbum til Kim Larsen-albummet Værsgo fra 1973. Det blev udgivet den 6. juni 2005 på Copenhagen Records. Albummet er blevet certificeret guld for 25.000 solgte eksemplarer.

Trackliste 
 Warwick Avenue – "Nanna"
 Ataf Khawaja – "Hubertus"
 Johnny Deluxe – "Joanna" (tidligere udgivet på deres album LUXUS)
 Ida Corr – "Det er i dag et vejr..."
 Nephew – "Byens hotel"
 Østkyst Hustlers – "Det rager mig en bønne"
 Rasmus Nøhr – "Blaffersangen"
 Mikael Simpson – "Sylvesters drøm"
 Juncker – "Hvis din far gi'r dig lov"
 Klondyke – "Guleroden"
 Hush – "Maria"
 Marie Frank – "Er du jol mon!!!"
 Allan Vegenfeldt – "Den rige og den fattige pige"
 Tue West – "De fjorten astronauter"
 epo-555 – "På en gren i vort kvarter"
 Peter Sommer – "Jakob den glade"
 Powersolo – "Christianshavns Kanal"

Hitlisteplacering

Referencer 

Album fra 2005
Album fra Danmark
Seder

Seder (hebraisk for "orden" og er i familie med ordet "siddur") er inden for religiøs jødedom den højtidelighed, der finder sted den første aften i pesachfesten. Her fortælles med udgangspunkt i en række tekster om udgangen fra slaveriet i Egypten, og der holdes et festmåltid.

Jødedom
Islands præsident

Islands præsident () er Islands statsoverhoved.

Præsidenten har kun begrænsede beføjelser, idet den udøvende magt først og fremmest er placeret hos regeringen. Præsidenten vælges direkte for en periode af fire år. Den siddende præsident (siden 2016) er Guðni Th. Jóhannesson. Præsidentens residens er Bessastaðir i Álftanes. Island har haft seks præsidenter siden uafhængigheden fra Danmark i 1944.

Hver kandidat skal have mindst fra 1.500 til 3.000 valgberettigede støtter og skal være almindelig valgberettiget og mindst være 35 år gammel. Antallet af præsidentens valgperioder er ikke begrænset af forfatningen.

Islands præsidenter

Se også 
 Islands statsminister

Eksterne links 

 Officiel hjemmeside

 
Lister over præsidenter
Præsident
Statsoverhoveder efter land
Sigrid Kähler

Sigrid Kähler (12. maj 1874 i Næstved – 9. maj 1923 i Skt. Jørgensbjerg) var en dansk kunstmaler.

Sigrid Kähler var datter af keramikeren Herman Kähler, ejeren af Kählers keramiske fabrik, og Jansine Elisabeth Christine Store. Hun arbejdede i faderens værksted, hvor hun fortrinsvis udførte dekorationsmalerier især med blomstermotiver. I 1895 mødte hun kunstmaleren L.A. Ring, der på det tidspunkt havde sin daglige gang i Kählers værksted. Parret blev gift den 25. juli 1896 og fik tre børn. Efter giftermålet lagde Sigrid Kähler sit eget kunstneriske virke på hylden og helligede sig husarbejdet.
Sigrid Kähler døde af tuberkulose og er begravet på Skt. Ibs Kirkegård i Roskilde.

Fodnoter

Eksterne henvisninger 
 Statens Museum for Kunst: L.A. Ring – en kort biografi.
 Vejen Kunstmuseum. Kort omtale af Sigrid Kähler
 artfakes.dk Biografiske data

Malere fra Danmark
Namsskogan

Namsskogan er en kommune i Trøndelag fylke i Norge. Den har grænser til Røyrvik, Høylandet og Grong, samt Bindal og Grane i Nordland. Højeste punkt i kommujnen er  Gisen der  1.167 moh.

Kommunen består af de tre småbyer Namsskogan, Brekkvasselv og Trones. Elven Namsen løber gennem kommunen og der findes store naturområder, kommunen er derfor et attraktivt mål for vildmarksturisme. Den største attraktion i kommunen er Namsskogan Familiepark som ligger på Trones. Parken indeholder en række af de mest kendte nordiske dyr som bjørn, ulv og elg.

Fra århundreskiftet og frem til 1940 blev der foretaget undersøgelser i Skorovasområdet som efterlod svovlkishøje, åbne minegange og afdækninger i kisforekomsten. Driften ved Skorovas Gruber startede i 1952 og fortsatte frem til 1984.

Byen  Namsskogan har station på Nordlandsbanen. Stationen ligger 215.9 moh og blev åbnet i 1940, da Nordlandsbanen blev taget i brug frem til Mosjøen.

Elve, fjorde, fjelde og søer i Namsskogan 
 Storfrøyningen
 Storgåsvatnet

Eksterne henvisninger 

 Namsskogan Familiepark
 Kultur i Namsskogan på kort  fra Kulturnett.no

Kommuner i Trøndelag
Kommuner i Nord-Trøndelag
Jean-Marie Le Pen

Jean-Marie Le Pen (født 20. juni 1928) er en højreorienteret, fransk politiker.

Biografi 
Han er søn af fiskeskipper Jean Le Pen og dameskrædder Anne-Marie Hervé. Hele hans familie hører hjemme i det sydlige Bretagne (departementet Morbihan). Ordet pen er bretonsk og betyder "hoved". Den bretonske herkomst har givet ham tilnavnet "Menhir" (bretonsk = "bautasten").

Politik 
Jean-Marie Le Pens ideologier er nationalisme, nationalkonservatisme, konservatisme.

Han grundlagde sit parti, Front National (national front), som et modtræk mod den stigende socialisering af det franske samfund. Jean-Marie Le Pen har siden partiets oprettelse været dets formand og gentagne gange præsidentkandidat. I 2007 kom han på 3. pladsen for det fjerdestørste parti. Hans datter var kandidat ved valget i 2012.

Er blevet tiltalt og dømt for at kalde gaskamrene i Nazisternes KZ-lejre for en detalje.

Mærkesager 
 Genindførelse af dødsstraf
 Fransk udmeldelse af EU
 Censur på kunst (socialistisk kunst)
 Stærkt skærpet udenrigspolitik
 Nationalisering af større virksomheder (Citroën, Nestlé etc.)
 Styrket fransk hær, med langt større aktivitet (Bekæmpelse af terror – specielt islamisme)
 Fransk forret til boliger og arbejde
 Større støtte til store børnefamilier
 Folkeafstemning om abort

Eksterne henvisninger 

Politikere fra Frankrig
Præsidentkandidater fra Frankrig
Islamofobi
Franskmænd i 1900-tallet
Franskmænd i 2000-tallet
Zeth Höglund

Carl Zeth 'Zäta' Konstantin Höglund (29. april 1884 i Göteborg – 13. august 1956 i Stockholm) var en svensk politiker, oprindeligt socialdemokrat, blev kommunist i 1917. Kom tilbage til socialdemokraterna i 1926.

Eksterne henvisninger 
 

Politikere fra Sverige
Kommunister fra Sverige
Partnerselskab

Et partnerselskab (forkortet P/S) er et erhvervsdrivende kommanditselskab, i hvilket kommanditisterne i selskabet har indskudt en bestemt kapital, som er fordelt på aktier.  Et andet navn for denne selskabsform er kommanditaktieselskab.

Partnerselskabet er reguleret under selskabsloven og skal derfor have bestyrelse, direktion og offentliggøre revideret årsrapport. Vedtægterne skal indeholde nærmere regler om retsforholdet mellem aktionærerne og de fuldt ansvarlige deltagere. 

På samme måde som i andre kommanditselskaber beskattes selskabets resultat hos de enkelte ejere. Der har i Danmark udviklet sig en fast praksis om, at komplementaren i et kommanditselskab kan være et anpartsselskab, ofte også uden ejerandel. Anparterne i komplementaren og samtlige partneraktier i partnerselskabet kan være ejet af samme fysiske person. Herved er etableret et enmandsejet partnerselskab. Ejeren har herved begrænset sin hæftelse til betalingen for aktierne (+ eventuelle kautioner og lign.), men beskattes fortsat personligt af over- eller underskud, der skattemæssigt også omfatter den gage der er aftalt for arbejdsindsats. 

Personlig beskatning med anvendelse af virksomhedsordningen kan være en betydelig fordel, da opsparing i virksomheden a conto beskattes med selskabsskatteprocenten, medens underskud kan fradrages i andre indkomster, herunder ægtefællens.

Virksomhedsformer
Johannes Samuel Lymann

Johannes Samuel Lymann (1742-1769) var en dansk kobberstikker. Han blev malersvend og for kongelig regning uddannet til kobberstikker hos J.M. Preisler. Lymann udførte bl.a. et portræt af Jens Schielderup Sneedorff (1764).

Ekstern henvisning 
 Dansk Biografisk Lexikon / X. Bind, s. 525 (Runeberg)

Kobberstikkere fra Danmark
Lisbeth Østergaard

Lisbeth Andersine Østergaard (født 5. juni 1980 i Herning), er en dansk tv- og radiovært.

Lisbeth Østergaard startede sin radiokarriere i 1996 på Radio Silkeborg, sidenhen har hun været ansat på Radio Colombo i Århus, The Voice i Århus og København og derefter på DR's P3. I 2007 blev hun ansat på den nye TV 2 Radio, hvor hun fik æren af at være vært ved premieren 1. februar samme år. Siden var hun en kort overgang på morgenprogrammet Morgensamling. 12. april 2007 fik hun debut som tv-vært på TV 2 Zulus nye program Djævleræs. 

I efteråret 2007 medvirkede hun i fjerde sæson af TV 2s Vild med Dans og dansede med Thomas Evers Poulsen. I 2008 optrådte hun som en af værterne på TV 2's Varm På Is, der også er blevet beskrevet som Vild Med Isdans. 

Østergaard blev d. 28. april 2008 fyret som radiovært på TV 2 Radio i forbindelse med salget af radiostationen til SBS TV.

Hen over sommeren 2010 var hun den kvindelige medvært i TV 2's morgen-tv-program Go' Sommer Danmark og efterfølgende vikar på Go' Morgen Danmark.

Privatliv 
Østergaard har tidligere dannet par med komikeren og tryllekunstneren Rune Klan. Den 13. maj 2011 blev hun gift med Marc Fraenkel. Den 13. marts 2013 offentliggjorde parret, at de skulle skilles. 

Østergaard fødte en dreng den 13. marts 2015. Faren var kæresten Ralf Christensen. I 2016 blev hun gift med Christensen. Hendes brudekjole blev designet af den international anerkendte kjoledesigner Lasse Spangenberg, og den vandt Billed-Bladets pris som "Årets brudekjole" i 2016.

Referencer

Eksterne henvisninger 
 
 Profil på P3 
 Pressemeddelelse om Djævleræs 
 Artikel i Billed-Bladet 
 Profil på TV2's Go' Morgen Danmark

Studieværter fra Danmark
Personer fra Herning
Ansatte ved TV 2
Massakren på Virginia Tech

Massakren på Virginia Tech skete den 16. april 2007 på Virginia Polytechnic Institute and State University i Blacksburg i Virginia i USA. En 23-årig sydkoreansk student, Cho Seung-Hui, skød og dræbte i to omgange i alt 32 personer fra universitetet, hvorefter han begik selvmord. Det gør det til den skolemassakre med flest skudofre nogensinde i USA.

Massakren startede kl. 7.15 på et af universitetets kollegier, hvor Cho Seung-Hui dræbte to personer. Et par timer senere angreb han igen på selve universitetet, hvor hovedparten af mordene blev begået.

Se også 
 Massakren på Columbine High School
 Skuddramaet på Aarhus Universitet
 Skolemassakren i Winnenden

Referencer 

Skolemassakrer i USA
Skyderier i USA
National Party

National Party (Afrikaans: Nasionale Party) var det regerende parti i Sydafrika fra den 4. juni 1948 til den 9. maj 1994. Det blev opløst i 2005. Partiets politik inkluderede apartheid, etableringen af en republik i Sydafrika og at fremme Afrikander-kultur.

Skabelse og ideologi
National Party blev grundlagt i Bloemfontein i 1914 af afrikander-nationalister kort efter dannelsen af den Sydafrikanske union. Partiet kom til magten første gang i 1924 med J.B.M. Hertzog som premierminister. Hertzogadministrationen arbejdede på at underminere de farvedes stemmer bl.a. ved at give stemmeret til hvide kvinder i 1930, men ikke til sorte, hvilket i realiteten halverede de farvede politikeres stemmemagt. I 1934 accepterede Hertzog at fusionere sit National *arty med Jan Smuts' rivaliserende South African Party for at skabe United Party. En radikal fraktion af afrikander-nationalister, ledet af D.F. Malan nægtede at acceptere fusionen og opretholdt et parti kaldet Gesuiwerde Nasionale Party (Det ægte nationale parti). Modstand mod sydafrikansk deltagelse i 2. verdenskrig blev brugt af GNP til at opildne anti-britiske følelser blandt afrikandere.

Ledere
 D.F. Malan (1934-1953)
 J.G. Strijdom (1953-1958)
 H.F. Verwoerd (1958-1966)
 B.J. Vorster (1966-1978)
 P.W. Botha (1978-1989)
 F.W. de Klerk (1989-1997)
 Marthinus van Schalkwyk (1997-2005) (som New national party)

Eksterne links 
 Articles about the disbanding: Associated Press, Independent Online.

Politiske partier i Sydafrika
Enola Gay (band)

Enola Gay var et dansk band fra 1981 til 1984 klassificeret som hardcore punk. Navnet stammer fra flyvemaskinen, som smed atombomben over Hiroshima.

Bandet blev dannet i Albertslund af Anderz Nielsen (guitar), "Jyde" Claus Jyderup (trommer), Brian "Bad Brain" Hansen (bas). Kort efter kom Jesper "Liselotte" Jørgensen på sang. Første optræden var på Køge Amts Gymnasium til talentshow 81.

Musikgrupper fra Danmark
Musikgrupper fra 1981
Nobody Lives for Ever

Nobody Lives for Ever (007 – ingen lever evigt) er en britisk roman fra 1986 af John Gardner. Romanen er hans femte i serien om den hemmelige agent James Bond, der blev skabt af Ian Fleming.

Plot 
Bond er taget på ferie i Europa, da han får at vide, at terrororganisationen SPECTRE har udlovet en dusør for hans hoved på et fad. Med to insisterende kvinder på slæb må Bond nu prøve at undgå attentater og undslippe kidnapninger og samtidig finde sin husholdelske May og Miss Moneypenny, der er blevet kidnappede. Det bliver en blodig ferie for Bond, og ikke mindre blodig bliver den af, at en af dusørjægerne løbende myrder konkurrenterne. Men hvem er denne "skytsånd"?

James Bond-bøger
Dorotheum

Dorotheum () er Centraleuropas og det tysksprogede Europas største auktionshus for kunst, kunsthåndværk og kunstindustri. Det ligger i Dorotheergasse i Wien. Dorotheum driver tillige forretning med salg af kunstgenstande og pantelånervirksomhed. 

Dorotheum blev oprettet i 1707 og var indtil 2000 en statslig virksomhed. Efter privatisering er Dorotheum ekspanderet, dels i Østrig, dels med afdelinger i Prag, Bruxelles, Düsseldorf, München, Milano og Rom.

Dorotheum har ca. 530 medarbejdere, heraf 100 kunsteksperter. Dorotheum afholder ca. 600 auktioner årligt.

Dorotheum spillede i årene 1938 – 1945, da Østrig var en del af det nazistiske Tyskland, en lidet flatterende rolle i forbindelse med salg af kunstgenstande konfiskeret fra jøder. I 2006 offentliggjorde Dorotheum en undersøgelse af denne periode og undskyldte over for ofrene.

Ekstern ressource 
Dorotheums hjemmeside 

Bygninger, konstruktioner og anlæg i Wien
Etableret i 1707